ข้อมูลสรุป (Executive Summary)

เมื่อวันที่ 9 กันยายน 2542 คุณตัน ภาสกรนที
ได้เริ่มเปิดให้บริการร้านอาหารบุฟเฟ่ต์ญี่ปุ่นตลอดทั้งวันแห่งแรกในประเทศไทย ที่สุขุมวิท 55
ภายใต้ชื่อ “โออิชิ” ต่อมาในปี 2543 ได้จึงได้จัดตั้ง บริษัท โออิชิ กรุ๊ป จำกัด (มหาชน)
(“บริษัทฯ”) เดิมชื่อ บริษัท โออิชิ เรสเตอร์รอง จำกัด ด้วยทุนจดทะเบียนเริ่มแรก 10 ล้านบาท
เพื่อประกอบธุรกิจร้านอาหารญี่ปุ่น และในปี 2545บริษัทฯ
มีการปรับโครงสร้างการดำเนินงานเพื่อดำเนินธุรกิจร้านอาหารญี่ปุ่นหลายรูปแบบ
รวมทั้งร้านเบเกอรี่เพื่อสุขภาพ ส่งผลให้บริษัทฯ มีทุนจดทะเบียนและชำระแล้วเป็น 300 ล้านบาท
และมีบริษัทย่อยจำนวน 2 บริษัท คือ บริษัท โออิชิ ราเมน จำกัด
ประกอบธุรกิจร้านอาหารประเภทบะหมี่ญี่ปุ่น และบริษัท โออิชิ เทรดดิ้ง จำกัด
ประกอบธุรกิจเป็นผู้ผลิตและจำหน่ายชาเขียว ภายใต้ชื่อ “โออิชิ กรีนที”
และทำหน้าที่เป็นครัวกลางให้กับร้านอาหารของกลุ่มบริษัทฯ

ในปัจจุบัน กลุ่มบริษัทฯ มีการประกอบธุรกิจหลัก 2 ประเภท ได้แก่ 1)
ร้านอาหารญี่ปุ่นและร้านเบเกอรี่ แบ่งออกเป็น ร้านอาหารญี่ปุ่นประเภทบุฟเฟต์ ภายใต้ชื่อ “โออิชิ
บุฟเฟต์” “โออิชิ เอ็กเพรส” “ชาบูชิ” และ "โออิชิ แกรนด์" ร้านอาหารประเภทตามสั่ง
ภายใต้ชื่อ “โออิชิ ราเมน” “โออิชิ ซูชิบาร์” “ล็อก โฮม” “โอเค สุกี้” ร้านเบเกอรี่เพื่อสุขภาพ
ภายใต้ชื่อ “IN&OUT the Bakery Cafe” และ “Char for Tea” รวมถึง
บริการจัดเลี้ยงนอกสถานที่และจัดส่งถึงบ้าน และธุรกิจแฟรนไชส์ร้านอาหารญี่ปุ่น ซึ่ง ณ วันที่ 31
ธันวาคม 2548 บริษัทฯ มีสาขาร้านอาหารรวมทั้งสิ้น 86 สาขา ทั่วกรุงเทพฯ และต่างจังหวัด
ได้แก่ เชียงใหม่ พัทยา ชลบุรี จำนวนรวม 82 สาขาเปิดดำเนินการโดยบริษัท โออิชิ และอีก 4
สาขาในจังหวัดภูเก็ต เปิดเป็นธุรกิจแฟรนไชส์ 2) ธุรกิจเครื่องดื่ม ได้แก่ เครื่องดื่มชาเขียว
ภายใต้ชื่อ “โออิชิ กรีนที” และเครื่องดื่มน้ำผลไม้ผสมอะมิโน ภายใต้ชื่อ “อะมิโน โอเค”

บริษัทฯ ได้เริ่มดำเนินธุรกิจเป็นผู้จำหน่ายเครื่องดื่มชาเขียวพร้อมดื่ม ตั้งแต่ปี 2545
โดยว่าจ้างผู้ผลิตภายนอกผลิตเครื่องดื่มดังกล่าวขนาด 350 มิลลิลิตร ต่อมาในไตรมาสสุดท้ายของปี
2546 บริษัทฯ ได้เล็งเห็นถึงศักยภาพในการเติบโตของตลาดเครื่องดื่มชาเขียวพร้อมดื่ม
จึงได้เริ่มดำเนินการเป็นผู้ผลิตและจำหน่ายเครื่องดื่มชาเขียว

ปี 2548 แม้ว่าเป็นปีที่บริษัท โออิชิ กรุ๊ป จำกัด (มหาชน) ประสบกับเหตุการณ์ต่างๆ มากมาย
เริ่มตั้งแต่การเผชิญเรื่องความเข้าใจผิดของผู้บริโภคที่มีต่อสินค้าเมื่อต้นปี บริษัทฯ
ก็ได้พิสูจน์ความบริสุทธิ์ของตนเองและแสดงความรับผิดชอบที่จะป้องกันมิให้เหตุการณ์ดังกล่าวเกิดขึ้นในระบบการผลิตด้วยการลงทุน
52
ล้านบาทเพื่อติดตั้งระบบมาตรฐานความปลอดภัยในการผลิตเครื่องดื่มที่ทันสมัยที่สุดที่ผู้บริโภคจะมั่นใจได้ถึงมาตรฐานความปลอดภัย
ที่โออิชิ กรุ๊ป ตั้งใจมอบให้ ต่อด้วยความสำเร็จอย่างเกินความคาดหมายของ “รวยฟ้าผ่า”
ที่ผลักดันให้ส่วนแบ่งทางการตลาดของโออิชิ กรีนทีพุ่งขึ้นถึง 60.9% ในเดือนสิงหาคม 2548
จากนั้นไม่นานก็เกิดกระแสความเข้าใจผิดเรื่องคาเฟอีนและนโยบายของภาครัฐเรื่องการปรับลดราคาปลีกชาเขียวพร้อมดื่มที่เพิ่งผ่านไปเมื่อปลายปี

ปลายปี 2548 ยังมีการเปลี่ยนแปลงเกิดขึ้นอีกอย่างต่อเนื่อง
ซึ่งเป็นการเปลี่ยนแปลงในทางที่ดีขึ้นและยั่งยืน ทั้งในเรื่องน่ายินดีที่โออิชิ กรุ๊ป จำกัด (มหาชน)
ได้รับการรับรอง ISO 9001:2000
ที่เป็นโครงการพัฒนาประสิทธิภาพการผลิตต่อเนื่องจากการได้รับการรับรองมาตรฐาน GMP
ซึ่งการได้รับการรับรอง ISO 9001:2000
หมายถึงเครื่องหมายแห่งมาตรฐานสากลเรื่องระบบจัดการอย่างมีประสิทธิภาพของโรงงานผลิตที่นิคมอุตสาหกรรมนวนคร
หน่วยงานที่เป็นหัวใจหลักของธุรกิจของเรา ในปีนี้บริษัทฯ
ยังมีแผนที่จะทำตลาดอย่างจริงจังต่อเนื่องจากการออกผลิตภัณฑ์เครื่องดื่มใหม่ Amino OK
ที่วางตลาดเมื่อปลายปีที่ผ่านมา ประกอบกับความร่วมมือด้านการจัดจำหน่ายในประเทศของทั้งบริษัท
เสริมสุข จำกัด (มหาชน) และบริษัท ดีทแฮล์ม จำกัด
ที่จะเสริมความแข็งแกร่งด้านระบบการจัดจำหน่ายโออิชิ
กรีนทีให้เข้าถึงผู้บริโภคทั่วทุกพื้นที่ของประเทศไทย

ปี 2549 บริษัทฯ ได้รับกำลังเสริมจากกลุ่มบริษัท นครชื่น จำกัด และ Bengena International
Ltd. จากประเทศฮ่องกง
ซึ่งทั้งสองบริษัทต่างมีเครือข่ายด้านธุรกิจอาหารและเครื่องดื่มอย่างเข้มแข็งทั้งในประเทศและต่างประเทศ
นั่นหมายถึงการเสริมความแข็งแกร่งในการจัดจำหน่ายสินค้าของโออิชิไปยังตลาดต่างประเทศโดยเฉพาะในแถบเอเชียสามารถเป็นไปได้อย่างรวดเร็วและมีประสิทธิภาพเพิ่มมากยิ่งขึ้น
และปีนี้บริษัทฯ จะได้เปิดดำเนินการผลิตชาเขียว ณ โรงงานแห่งที่ 2
ที่นิคมอุตสาหกรรมอมตะนครในเดือนพฤษภาคม ซึ่งจะทำให้บริษัทฯ มีกำลังการผลิตแบบขวดรวมเป็น
45 ล้านขวดต่อเดือน และแบบกล่อง 21 ล้านกล่องต่อเดือน
เพื่อรองรับปริมาณความต้องการบริโภคชาเขียวและเครื่องดื่มแนวใหม่อื่นๆ
ที่จะเกิดขึ้นมาเพื่อตอบสนองความต้องการของผู้บริโภคในประเทศไทยและประเทศเพื่อนบ้านที่เพิ่มสูงขึ้นอย่างต่อเนื่องอีกด้วย

ผลประกอบการของบริษัทและบริษัทย่อยในปี 2548 (รอบระยะเวลาบัญชีของบริษัท 1 มกราคม ถึง
31 ธันวาคม) มีการปรับตัวเพิ่มขึ้นอย่างต่อเนื่อง โดยบริษัทมีรายได้จากการขายปี 2548 เท่ากับ
4,667 ล้านบาท ปรับเพิ่มขึ้นจากปี 2547 ประมาณ 1,395 ล้านบาท คิดเป็นอัตราร้อยละ 43

ในส่วนกำไรสุทธิ ปี 2548 กลุ่มบริษัทมีกำไรสุทธิ 624 ล้านบาท โดยปรับเพิ่มขึ้น 137 ล้านบาท
หรือร้อยละ 28 เมื่อเทียบกับปี 2547

ปัจจุบัน บริษัทฯ มีทุนจดทะเบียนทั้งสิ้น 375 ล้านบาท แบ่งออกเป็นหุ้นสามัญจำนวน 187.5 ล้านหุ้น
มูลค่าที่ตรา

ไว้หุ้นละ 2 บาท เป็นทุนชำระแล้วจำนวน 375 ล้านบาท